《念奴娇 长干秋夜》
明代·曹溶

僧楼听雨，厌花侧虫鸣，好秋过半。记得微醺上画桥，十五雏姬半看。

柳掩筝床，风吹舞帐，的是秦淮岸。归来闲叹，凉杀也无人伴。

荡子青衫失意，转眼江山，便把三春换。药圃糟丘计未成，何况罗襦粉汗。

月落城乌，露沾宫草，旧事君须算。且留残梦，莫被邻鸡催断。

作者简介：（1613—1685）明末清初浙江嘉兴人，字秋岳，一字洁躬，号倦圃，别号金陀老圃。明崇祯十年进士，官御史。清顺治元年，授原官，后屡起屡踬，至广东布政使，降山西阳和道，以裁缺去官。工诗。富藏书。有《刘豫事迹》、《静惕堂诗集》、《静惕堂词》、《倦圃莳植记》等。